A tous ceux qui ces lettres verront: Robert de Villeneuve, bailli de Sens, salut. Saichent tuit que come de par révérend père en Dieu, monseigneur l’évesque d’Auceurre, et de par le doyen et le chapistre d’Auceurre, pour aus et pour les prestres et clers et personne d’église demorans à Auceurre, et por lis autres subiez et justisables d’iceus évesque, doyen et chapistre, nous eut été monstré en complaignant, que nobles barons messires les. Cuens d’Auceurre, ou sa gent pour li, avoient en justice saisi, aresté et seigné sur plusieurs desdits prestres, clers et personnes d’église et autres leurs subjets et justiciables desdiz évesque, doyen et chapitre et sur plusieurs, pris, emporté ou même plusieurs quantité de vins ou non deûment et sans cause raisonnable disoit ceu qu’il ne se peussent ne deussent faire tant si bon droit comun et raison; comme par point de chartre et selon l’us et la coustume dou leu et la possession et saisne qu’ils havoient en ce cas et en semblables, si come ils disoient, et come nous eussiens oies des raisons proposées pardevant nous de par ledit conte, à la fin que nous requestres les diz évesque, doyen et chapistre tendenz à la fin que come il ci li dit preste, clers et personnes d’église, leur subjet et justisable, fussient de l’espéciaule garde du roi nostre seigneur: nous, les choses desus dites enfin festes, feissiens adressier et amender au roi et à aus et à autres desusditz vins pris et oster l’arest de ceux qui saisi et arresté étoient, non ostans les raisons doudit conte a à nous, eussiens fait restablir et à aucuns recroire parmi la main le roi come souveraine, sauf le droit des parties quand aux choses recreusset, ceu sauf audit conte que par ceu que preposez estoit de par li qui aucuns s’estoient accordé à ceu qui estoit fait sur aus, por certain dou li diz cuenz les avoir asseigniez ou prest de asseigner suffisemment; nous à ceu pouvoir le reçumes, et pour ceu que pris a esté pardevant nous nous avons fait bailler et délivrer audit conte les vins de ceux qui enfin s’y estoient accordé parmi l’assignation qui accordée estoit entre aus, sauf le droit desditz évêque, doyen et chapitre et de tous les autres qui à se ne s’étoient pas accordé, si partant come un chacun toiche et peut toicher. Item nous avons pris en la main de roi les vins de maistre Gile de Quierres, jadis scelleur de la cour doudiz évesque, pour autre cause au roi appartenant, et les avons baillez audiz conte pour certain pris, pour sa garnison faire por lost de Flandres, parmi certaine assignation que fête nous en a, sauf le droit doudit évesque et tous autres. Item pour ceu que debaz estoit entre lesdiz évesque, doyen et chapitre, partant que à un chascun toichent d’une part, et ledit conte d’Auceurre, sur ce que lidiz évesque, doyen et chapitre disoient que par aus et par lor main devoit estre faite la monstrée des armes pour lost de Flandres; quant aus subjets et justisables desdiz évesque, doyen et chapitre demorans à Auceurre, ledit conte disant le contraire, nous, sur ceu avons pris et mis le debaz en la main le roi come en main souveraine, par laquelle main nous avons ordonné que la monstrée desus dite sera faite, sauf le droit des parties, et avons ajorné pardevant nous à notre prochaine assise de la Villeneuve-le-Roy les parties dessus dites pour réclamer d’une partie et d’autre le droit d’un chacun sur ceu et sur leurs autres débaz, et pour aler avant, si come de raison sera doné et fait, quant à la première faite li avons fait bailler lesdiz vins le samedi après l’octave de la S. Martin d’été; et quant aux autres choses le Vendredy jour de ladite feste, l’an de grace mil trois cens et quinze.